JASIF เตรียมจ่ายปันผลรอบ 3 หน่วยละ 0.21 บาท จ่าย 30 พ.ย.
JASIF เตรียมจ่ายปันผลรอบ 3 หน่วยละ 0.21 บาท จ่าย 30 พ.ย.
3 พ.ย. 2558

นายสุทธิพงศ์ พัวพันธ์ประเสริฐ รองกรรมการผู้จัดการ ฝ่าย Real Estate &amp; Infrastructure Investment บริษัทหลักทรัพย์จัดการกองทุนรวม บัวหลวง จำกัด เปิดเผยว่า กองทุนบัวหลวง ในฐานะบริษัทจัดการกองทุนรวมโครงสร้างพื้นฐานบรอดแบนด์อินเทอร์เน็ต จัสมิน (JASIF) เตรียมจ่ายเงินปันผลครั้งที่ 3 จากผลการดำเนินงานระหว่าง 1 ก.ค.-30 ก.ย.58 ให้แก่ผู้ถือหน่วยลงทุนหน่วยละ 0.21 บาท รวมเป็นเงินจ่ายปันผลทั้งสิ้น 1,155 ล้านบาท โดยกำหนดปิดสมุดทะเบียนพักโอนหน่วยลงทุนเพื่อกำหนดสิทธิรับเงินปันผลในวันที่ 16 พ.ย.58 และกำหนดจ่ายเงินปันผลในวันที่ 30 พ.ย.58
“เงินปันผลดังกล่าวยังไม่รวมเงินลดทุนจดทะเบียนที่เราจะจ่ายคืนแก่ผู้ถือหน่วย ซึ่งเกิดจากค่าเช่ารับล่วงหน้าที่ได้จาก บมจ.ทริปเปิลที บรอดแบนด์ เนื่องจากยังต้องรอความชัดเจนด้านภาษีเสียก่อน หากเกิดความชัดเจนเมื่อใด ซึ่งคาดว่าน่าจะภายในปีนี้ ทางกองทุนฯ จะลดทุนจดทะเบียนประมาณ 461 ล้านบาท เพื่อคืนเงินลงทุนให้แก่ผู้ถือหน่วยต่อไป”นายสุทธิพงศ์ กล่าว
JASIF มีรายได้รวมในไตรมาส 3/58 ที่ 1,251.57 ล้านบาท เพิ่มขึ้น 2.7% จากไตรมาสก่อน มีรายได้จากการลงทุนสุทธิ 1,159.82 ล้านบาท เพิ่มขึ้น 2.6% จากไตรมาสก่อน และมีมูลค่าทรัพย์สินสุทธิ (NAV) ในวันที่ 30 ก.ย.58 ที่ 56,190.46 ล้านบาท หรือคิดเป็น 10.2164 บาทต่อหน่วย
กองทุน JASIF ได้รับมอบทรัพย์สินเส้นใยแก้วนำแสงอย่างต่อเนื่องจากบมจ.ทริปเปิลที บรอดแบนด์ (TTTBB) ทุกเดือน เดือนละ 7,500 คอร์กิโลเมตร และ TTTBB จะทยอยส่งมอบให้ JASIF ทุกเดือนจนครบ 24 เดือน ทั้งนี้ ณ วันที่ 30 ก.ย.58 กองทุนมีทรัพย์สินเส้นใยแก้วนำแสงรวมแล้ว 860,500 คอร์กิโลเมตร